BTS คาดเซ็นสัญญาเดินรถสายสีเขียวส่วนต่อขยายทั้ง 2 ด้าน ภายในเดือนนี้
BTS คาดเซ็นสัญญาเดินรถสายสีเขียวส่วนต่อขยายทั้ง 2 ด้าน ช่วงแบริ่ง-สมุทรปราการ และ ช่วงหมอชิต-สะพานใหม่-คูคต ได้ในเดือน ก.ย.นี้ หลัง กทม. รับมอบจาก รฟม.
9 ก.ย. 2558

นายสุรพงษ์ เลาหะอัญญา กรรมการบริหาร บริษัท บีทีเอส กรุ๊ป โฮลดิ้ง จำกัด (มหาชน) หรือ BTS เปิดเผยว่า บริษัทคาดว่าในเดือน ก.ย.58 จะเซ็นสัญญากับกรุงเทพมหานคร (กทม.) ในการว่าจ้างเดินรถรถไฟฟ้าสายสีเขียวส่วนต่อขยายทั้ง 2 ด้าน คือ ช่วงแบริ่ง-สมุทรปราการ และช่วงหมอชิต-สะพานใหม่-คูคต หลังจากการรถไฟฟ้าขนส่งมวลชนแห่งประเทศไทย (รฟม.) จะมีการโอนโครงการดังกล่าวให้ กทม.เป็นผู้ดำเนินการแทน
ทั้งนี้ หากมีการเซ็นสัญญาแล้ว BTS จะสั่งซื้อรถไฟฟ้าใหม่ 40 ขบวนเพื่อรองรับเส้นทางรถไฟใหม่ คาดมูลค่าเงินลงทุนประมาณ 1.5-1.6 หมื่นล้านบาท หรือประมาณ 400 ล้านเหรียญสหรัฐ ซึ่งจะใช้เงินสดของบริษัทบางส่วนและใช้เงินกู้ธนาคาร
“สัญญาเดินรถที่จะเซ็นใหม่ จะเหมือนสัญญาเดิมที่เคยทำให้ เป็นงานรับจ้างเดินรถเหมือนเดิม” นายสุรพงษ์ กล่าว
สำหรับตัวเลขที่สำนักงานนโยบายและแผนการขนส่งและจราจร(สนข.)คาดด้านเส้นทางช่วงแบริ่ง-สมุทรปราการจะมีจำนวนผู้โดยสารประมาณกว่า 1 แสนคน/วัน ส่วนช่วงหมอชิต-สะพานใหม่-คูคต จะมีจำนวนผู้โดยสารประมาณเกือบ 2 แสนคน/วัน
โดยทาง กทม.ต้องการให้บีทีเอสเดินรถเส้นทางช่วงแบริ่ง-สมุทรปราการก่อน โดยเป็นการทยอยเปิดสถานีแรก คือ สถานีสำโรงคาดว่าจะให้บริการในต้นปี 60 ส่วนช่วงหมอชิต-สะพานใหม่-คูคต คาดจะเปิดเดินรถในปี 62